…And Justice for All

| …And Justice for All Metallica |
| --- | --- | --- |

Studioalbumin tiedot
 Äänitetty : 28. tammikuuta – 1. toukokuuta 1988
 Studio : One on One Recording Studios, Los Angeles, Kalifornia
 Julkaistu: 25. elokuuta 1988
 Formaatti: CD, LP, C-kasetti
 Tuottaja(t): James Hetfield, Flemming Rasmussen ja Lars Ulrich
 Tyylilaji: Thrash metal, progressiivinen metalli
 Kesto: 65.33
 Levy-yhtiö: Elektra Records
Metallican muut julkaisut
| Garage Days Re-Revisited 1987 | …And Justice for All 1988 | Metallica 1991 |
Singlet albumilta …And Justice For All
 ”Harvester of Sorrow” Julkaistu: 28. elokuuta 1988  ”Eye of the Beholder” Julkaistu: 30. lokakuuta 1988  ”One” Julkaistu: 10. tammikuuta 1989
…And Justice for All on yhdysvaltalaisen metallimusiikkia soittavan Metallican neljäs studioalbumi. Se on yhtyeen ensimmäinen albumi, jolla bassoa soittaa vuonna 1986 menehtyneen Cliff Burtonin korvannut Jason Newsted. …And Justice for All julkaistiin alun perin 25. elokuuta 1988 levy-yhtiö Elektra Recordsin toimesta. Musiikilliselta tyyliltään se on yhtyeen aiempiin albumeihin nähden progressiivisempi: sen kappaleet ovat monimutkaisempia ja nopeatempoisempia.
…And Justice for All nauhoitettiin vuoden 1988 tammi-toukokuussa Los Angelesissa One on One -studiossa. Se on kuuluisa puhtaasta ja kuivasta soundistaan, mihin vaikutti tuottaja Flemming Rasmussenin poissaolo albumin miksausta tehtäessä. Esimerkiksi Lars Ulrichin rummuissa ei pysty juurikaan havaitsemaan kaikua, ja Jason Newstedin basso on miksattu lähes kuulumattomiin, eikä sitä käytännössä erota kuin albumin hiljaisemmissa kohdissa. Erään tulkinnan mukaan basso on vaikea erottaa, koska se seuraa melko tarkasti rytmikitaran melodiakulkua. Oudonlainen miksaus vastasi kuitenkin sitä, mitä laulaja ja kitaristi James Hetfield ja rumpali Lars Ulrich tavoittelivat albumia miksatessaan. James Hetfield on kirjoittanut kaikkien kappaleiden sanoitukset, joissa käsitellään muun muassa poliittisia ja laillisia epäoikeudenmukaisuuksia sensuurin ja sodan näkökulmista. Albumin kansikuva, jonka konseptin loivat Hetfield ja Ulrich, on Stephen Gordmanin luomus. Albumin nimi on lainaus Yhdysvaltain lippuvalan viimeisistä sanoista.
Albumin kappaleista singleinä julkaistiin ”Harvester of Sorrow”, ”Eye of the Beholder” ja ”One”. Nimikkokappaleesta ”…And Justice for All” julkaistiin promosingle. ”One”-kappaleesta kuvattiin myös Metallican uran ensimmäinen musiikkivideo. Metallica on soittanut konserteissaan albumin yhdeksästä kappaleesta kaikkia: viimeisimpänä ensimmäisen kokonaisen live-esityksensä sai ”The Frayed Ends of Sanity”, jonka yhtye soitti Helsingin Sonisphere-festivaalilla vuonna 2014.
Kriitikoiden keskuudessa …And Justice for All sai myönteisen vastaanoton. Se oli mukana The Village Voicen kriitikoiden Pazz & Jop -äänestyksessä eräänä vuoden 1988 parhaista albumeista, ja single ”One” huomioitiin parhaan metalliesityksen Grammy-palkintoehdokkuudella vuonna 1990. …And Justice for All oli yhtyeen siihenastisen uran suurin kaupallinen menestys, ja esimerkiksi Yhdysvalloissa Billboard 200 -listalla se ylsi sijalle kuusi. Vuonna 2003 Recording Industry Association of America sertifioi albumin ylittäneen kahdeksankertaisen platinalevyrajan. Albumista julkaistiin uudelleenmasteroitu painos vuoden 2018 marraskuussa sen 30-vuotisjuhlan kunniaksi.